I går ville Venstres Inger Støjberg ikke svare på, om Danmark skal modtage kvoteflygtninge i 2019, hvilket fik Dansk Folkepartis Martin Henriksen til at sige, at udlændingeministeren holder en »dør på klem« og understreger, at det bestemt ikke er noget, som støttepartiet »bryder sig om«.

Men hvis døren står på klem, lukker statsminister Lars Løkke Rasmussen den på ingen måde i en ny bog, der udkommer i dag.

Direkte adspurgt om, hvornår Danmark igen bør tage kvoteflygtninge, lyder det fra Løkke Rasmussen:

»Vi er relativt tæt på, uden at jeg vist kan være mere præcis omkring det lige nu.«

Lars Løkke Rasmussens nye bog er blevet til i al hemmelighed. I bogen åbner han blandt andet for første gang for en regering hen over midten mellem Venstre og Socialdemokratiet. Fold sammen Læs mere Læs mere

En af de mest omdiskuterede beslutninger i udlændingepolitikken de seneste år var beslutningen om et midlertidigt stop for kvoteflygtninge i 2016. Et stop, der er blevet kritiseret både fra FNs side, flygtningeorganisationer og venstrefløjen herhjemme.

Begrundelsen dengang var et meget højt antal spontane asylansøgere i de år.

Kvoteflygtninge er ellers de allersvageste flygtninge med behov for hjælp. Danmark har før 2016 modtaget omkring 500 årligt via FNs UNHCRs kvoteprogram.

Socialdemokratiet ønsker at fastholde kvotestoppet, mens især Enhedslisten og de Radikale ønsker at modtage kvoteflygtninge hurtigst muligt.

Men står det til Venstres formand, Lars Løkke Rasmussen, bør Danmark altså snart modtage kvoteflygtninge igen. Det kommer frem i en ny bog, »Befrielsens øjeblik«, der udkommer torsdag og er skrevet af forfatter Kirsten Jacobsen på Politikens Forlag.

Under overskriften »humanisme« lyder det fra Løkke Rasmussen:

»Kvoterne er kørt ned i nul, men vi skal tilbage til en situation, hvor vi har så meget kontrol, at vi igen selv kan invitere folk indenfor.«

Hvornår sker det? spørger forfatteren:

»Vi er relativt tæt på, uden at jeg vist kan være mere præcis omkring det lige nu,« lyder det fra Løkke.

En del af Løkkes argumentation for, at man igen kan tage kvoteflygtninge, er netop, at asyltallene igen bevæger sig – men nu markant i den rigtige retning. Ifølge Løkke er asyltallene endda lavere, end de umiddelbart ser ud.

Engang var asyltal dækkende for personer, der rejste gennem Europa og bankede på Danmarks dør og sagde asyl. Men de seneste år er især antallet af fjernregistreringer eksploderet, fortæller Løkke.

»For fire-fem år siden var asyltallene dækkende for en gruppe mennesker, der kom op gennem Europa og søgte asyl her. I dag er næsten en tredjedel af dem, der søger asyl, allerede her i landet i forvejen, lovligt.«

»De er for eksempel gift med en flygtning og familiesammenført, men vil ikke længere »kun« være her, fordi de er gift med en, der har fået asyl. De vil være her i deres egen ret.«

Dermed er asyltallene lavere, end de egentlig tager sig ud. Og derfor skal vi tilbage til en situation, hvor Danmark tager kvoteflygtninge, siger Løkke Rasmussen.

»Mange danskeres billede er nok, at vi skal passe på Danmark, og at vi ikke vil have, at man bare kan gå på gennem Europa og lægge hånden på vores grænsebom. Det er der altså også kun et rekordlavt antal, der gør. Tallene er lave nu, så vi skal tilbage til en situation, hvor vi tager kvoteflygtninge.«

Vi skal passe på de mest sårbare flygtninge, siger Løkke – og understreger andre fordele ved kvoteflygtninge:

»Med kvotesystemet har vi i hvert fald en mulighed for at samtale med dem om, hvad perspektivet er i, at de bliver flygtninge i netop Danmark. På den måde kan vi tage nogle af de problemer, der ellers først viser sig senere, up front. Danskerne vil gerne hjælpe, men under kontrol.«